HOCHSCHULE ZITTAU/GÖRLITZ – vårsemesteret 2001

Lisa Dahle og Susanne Kristung – 2 Øk.Ad.

Vi var på utveksling et semester ved Hochschule Zittau/Görlitz i Tyskland våren 2001.  Semesteret varte fra 12.03.01 – 31.07.01.

Zittau:

Byen har 30 000 innbyggere og ligger på grensen til Polen og Tsjekkia.  Prisnivået er veldig lavt for nordmenn.  Gode reisemuligheter til for eksempel Dresden, Berlin og Praha.  Bra studentmiljø.  Det er ca. 3000 studenter, og det er mange fester og arrangementer.

Boforhold:

Vi søkte om hybler før vi dro.  Vi valgte den dyreste prisklassen, 1300 kr./mnd.  Vi bodde kjempefint, alt ble pusset opp for et par år siden.  Vi hadde hvert vårt rom på ca. 15 kvadratmeter og delte kjøkken og bad.  Det var litt i utkanten av byen med utsikt til fjellene.  Badeplass i nærheten!  De andre studenthjemmene er ikke å anbefale.  Vi bodde nær skolen, maks 15 min å gå og ca. 20 min til sentrum.  Matbutikk ligger like ved studenthjemmet.

Skolen:

Bygninger spredt rundt i byen.  Den vi var mest i, lå 3 minutter unna der vi bodde.  God tilgang på PC, 24 timer i døgnet.  Hadde litt problemer med internet i helgene av og til, men stort sett bra.  Brukernavn og passord var noe av det første vi fikk.  Simone Kunze ordnet alt for oss, var det noen problemer hjalp hun til.  Hun hentet oss på toget med bil og kjørte oss til studenthjemmet.  Der var hybelen klar.

Det tok en stund å sette opp timeplanen, vi måtte finne ut av alle fagene selv.  Fagtilbudet var heller ikke det beste.  I ettertid har vi funnet ut at vi kunne velge fag fra flere studieretninger, da hadde det straks svært litt bedre!

Det er lagt opp til mye undervisning på skolen med både forelesninger og seminarer.  Det er ikke vanlig å kjøpe skolebøker, trenger man et supplement til forelesningsnotatene, låner man på biblioteket.  Vi måtte kopiere en del ark som gikk på rundgang i klassen, tyskerne passet på at vi også fikk dem! Alle eksamener var på maks 2 timer.

Fag:

Produktion- und Kostentheorie:  Krever gode mattekunnskaper.  Karakteren består av: 30% bedriftsspill (vi jobbet sammen med tyskere), 60% skriftlig prøve og 10% innleveringsoppgaver.  Flink foreleser som snakket tydelig!  Hun som hadde seminarene, var også veldig hjelpsom.

Marketing:  Ligner veldig på det vi har hatt her.  Foreleseren er veldig kjent i Tyskland, ”Årets Gründer 2000”.  Veldig flink og pratet litt for mye… Skriftlig eksamen.

Logistik:  Vanskelig, vi har ikke vært borte i noe av det før.  Seminar hver uke på data.  Hyggelig foreleser.  Ingen eksamen, gruppeoppgave utgjør karakteren. Vi ble satt på gruppe med 2 tyske jenter.

Operations Research:  Bygger på statistikk.  Faget er så lite at det ikke ble noe særlig omfattende.  Skriftlig eksamen.  Flink foreleser.

Volkwirtschaftslehre:  Mikro- og makroøkonomi, lignende samfunnsøkonomi.  Engasjert lærer.  Skriftlig eksamen.

Studium Fundamentale: Valgfag uten eksamen.  Man får deltatt/ikke deltatt.  Ulike kurs, vi valgte kommunikasjonstrening.  Foreleser hentet fra næringslivet.

